《白小》
宋代·唐庚

二年遵海滨，开眼即浩淼。谓当饱长鲸，糊口但白小。

百尾不满釜，烹煮等芹蓼。咀嚼何所得，鳞鬣空纷扰。

向来若鱼戏，海面横孤峤。噞喁喷飞沫，白雨散晴晓。

终然不省录，从事此微眇。短长本相形，南北无定表。

泰山不为多，毫末夫岂少。词雄两月读，理足三语妙。

人生一沤发，谁作千岁调。安能蹲会稽，坐待期年钓。

作者简介：唐庚，1070年～1120年在世，北宋诗人。字子西，人称鲁国先生。眉州丹棱（今属四川眉山市丹棱县）唐河乡人。哲宗绍圣（一○九四）进士（清光绪《丹棱县志》卷六），徽宗大观中为宗子博士。经宰相张商英推荐，授提举京畿常平。商英罢相，庚亦被贬，谪居惠州。后遇赦北归，复官承议郎，提举上清太平宫。后于返蜀道中病逝。